題惠泉寄知軍郎中
作者：句龍緯
朝代：宋

paragraphs: 崎嶇荆門山，叢起爲東阨。
陽岡盤氣勢，陰竇融液脈。
源濯雲根移，流噴石罅拆。
呀呀兩岸間，平澗纔數席。
環岸貯清泚，古鏡照秋色。
恬風不生紋，至底無隠物。
澄輝泛嵐翠，凈影溶天碧。
潛花深冏冏，蔭樹高崒崒。
清光照毛髮，爽氣灑肌骨。
如入冰壺中，亭宇何鮮飾。
缾罌日往來，舉汲易爲力。
短綆何勞人，輕舠恰容客。
當時竟陵翁，老死却不歷。
品第十九泉，遺此良可惜。
此泉惠此土，唯日流不息。
作詩頌惠泉，勉哉君子德。